विरागमुनि ने पूरे किए 171 दिन के उपवास; डॉक्टर्स की टीम WHO को रिपोर्ट देगी
बालाघाट का जैन दादाबाड़ी इन दिनों जैन समाज ही नहीं बल्कि सभी के लिए उत्सुकता का केंद्र बना हुआ है। यहां जैन मुनिश्री विरागमुनि जी उपवास पर हैं। वो भी कुछ दिनों से नहीं बल्कि पूरे 171 दिन से। बुधवार को 172वां दिन है लेकिन
बालाघाट का जैन दादाबाड़ी इन दिनों जैन समाज ही नहीं बल्कि सभी के लिए उत्सुकता का केंद्र बना हुआ है। यहां जैन मुनि श्री विरागमुनि जी (46) उपवास पर हैं। वो भी कुछ दिनों से नहीं, बल्कि पूरे 171 दिन से। बुधवार को 172वां दिन है, लेकिन उन्होंने ईश्वरीय मर्यादा को ध्यान में रखते हुए बुधवार को उपवास बंद कर पारणा का निश्चय किया है। ये ईश्वरीय मर्यादा ये है कि भगवान महावीर स्वामी ने अपने जीवनकाल में 178 दिन के उपवास रखे थे। इससे अधिक दिनों तक उपवास का वर्णन जैन समाज में नहीं है। 
डॉक्टर्स की एक रिसर्च टीम ने मुनि श्री विरागमुनि जी की सेहत की जांच की है और उन्हें पूरी तरह फिट देखकर हैरानी भी जताई है। ये रिपोर्ट टीम WHO को देगी।
भगवान महावीर और उनके उपवास के बारे में जानिए
भगवान महावीर का जन्म वैशाली गणराज्य के कुंडग्राम में ईसा से 540 साल पहले हुआ था। जैन ग्रंथों और मान्यताओं के अनुसार उन्होंने छह मासी तप किया था जो 178 दिनों तक चला। इसके अलावा उन्होंने 4 मास की तपस्या अपने जीवनकाल में 9 बार की। भगवान महावीर को जैन समाज 24वें तीर्थंकर के रूप में मानता है।
आइए विस्तार से बताते हैं करीब ‘ढाई हजार साल बाद’ इतने लंबे उपवास की पूरी कहानी
15 जनवरी 2023 को महाराष्ट्र के चंद्रपुर से जैन मुनि श्री विरागमुनि जी ने आहार का त्याग कर दिया था। खुद मुनि श्री के शब्दों में-’ आत्मा की शक्ति अनंत है। इस उपवास से युवा पीढ़ी और पूरी दुनिया ये जान सकेगी कि ये शक्ति कितनी विराट है। उपवास सिर्फ इस शक्ति के प्रकटीकरण के लिए है। योग, ध्यान, प्राणायाम, सूर्य और पानी की ऊर्जा से यह तप संभव हो सका है।’
मुनि श्री के उपवास को मंगलवार को 171 दिन पूरे हो गए और बुधवार को 172वां दिन है। श्री पार्श्वनाथ जैन श्वेताम्बर मंदिर ट्रस्ट, मैनेजिंग ट्रस्टी अजय लूनिया ने बताया कि 171 उपवास की दीर्घ तपस्या के पारणा का लाभ उसी परिवार को मिलेगा, जो त्याग, तपस्या, उत्सव और महोत्सव करना चाहते हैं। इस भावना को एक पर्ची में लिखकर जो भी परिवार यह लाभ लेना चाहता है, उसे मंगलवार रात 11 बजे तक श्री जिनकुशल सूरी दादाबाड़ी मंदिर में चातुर्मास समिति के पास जमा करवाना था। भाग्यशाली व्यक्ति के यहां गुरुदेव पारणा के लिए पधारेंगे।
बड़ौदा के सुमनदीप विद्यापीठ विश्वविद्यालय से तीन डॉक्टरों की रिसर्च टीम मंगलवार को बालाघाट पहुंची। टीम में बड़ौदा से डॉ. आशीष शाह, डॉ. घनश्याम और दुर्ग से डॉ. डीपी बिसेन शामिल रहे। इन्होंने मुनि श्री के स्वास्थ्य की जांच की और ये पता लगाने की कोशिश की कि इतने लंबे उपवास का उनके शरीर पर क्या प्रभाव पड़ा है। डॉ. शाह ने बताया कि ये रिसर्च इसलिए भी अहम है क्योंकि सामान्यत: बिना भोजन के सिर्फ गर्म पानी पीकर इतने दिनों तक उपवास पर रहने के बाद स्वस्थ तो दूर जीवित रहना भी करीब असंभव है।
डॉ. शाह का कहना है कि एनालिसिस रिपोर्ट की जांच के बाद ही सामने आ पाएगा कि ऐसा कैसे संभव हुआ, लेकिन फिलहाल गुरुदेव फिजिकली नार्मल हैं। कुछ ना खाते हुए भी उनमें एनर्जी लेवल पूरी तरह मेंटेन है। ये देखकर हमें खुशी भी हुई और हैरानी भी।
उपवास के दौरान ही तीन राज्यों की पदयात्रा
15 जून 2023 को निराहर रहने का संकल्प लेकर चंद्रपुर से निकले मुनि श्री विरागमुनि जी छत्तीसगढ़ पहुंचे। यहां राजनांदगांव, दुर्ग, रायपुर, खैरागढ़ से मध्यप्रदेश के बालाघाट तक सफर किया। इस दौरान उन्होंने कुल मिलाकर करीब 400 किमी की पदयात्रा कर ली है।
दिनचर्या और गुरुओं एवं साथियों के लिए आहार लेने स्वयं जाते
मुनि श्री की दिनचर्या सुबह 3 बजे से शुरू हो जाती है, जो रात्रि विश्राम तक चलती है। इस दौरान वे प्रातः उपाध्याय, प्रवचन, दोपहर अध्ययन, गुरुओं और साथी छोटे साधुओं के लिए आहार लेने वे स्वयं जाते हैं। उनकी गतिशीलता विश्राम तक चलती रहती है। सूरज डूबने के पहले गर्म पानी की अंतिम बूंद जो ले ली, वही आहार है। इसके बाद गर्म पानी भी नहीं लेते।
मुनि श्री का समूचा परिवार ही संन्यासी
जैन समाज के साधक मनोज डाकलिया से मुनि श्री विरागमुनि जी महाराज साहब बनने तक का उनका पूरा जीवन प्रेरणादायी और पथ प्रदर्शक है। राजस्थान के पाली निवासी मनोज डाकलिया ने पूरे परिवार के साथ श्री कुशलमुनिजी महाराज साहब से अहमदाबाद के नवरंगपुर दादावाड़ी में 21 जून 2014 को दीक्षा ली थी। पत्नी सुश्राविका मोनिका जी वर्तमान में साध्वी श्री विरतियशाश्री जी, पुत्र भव्य वर्तमान में मुनि श्री भव्यमुनि, पुत्री कुमारी खुशी वर्तमान में श्री विनयम्रयशाश्री जी ने भी दीक्षा ली है। पुत्र मुनि श्री भव्यमुनि उनके साथ हैं। बताया जाता है कि करोड़ों की मोह-माया को त्याग, भगवान महावीर के रास्ते पर चलने का संकल्प पूरे परिवार ने लिया।
शरीर दुर्बल हुआ लेकिन चेहरे का तेज बढ़ता गया
मुनि श्री ने बताया 14 जनवरी 2023 को अंतिम बार आहार लेने के बाद उन्होंने 171 दिनों से अन्न का एक दाना भी ग्रहण नहीं किया है। रोजाना सिर्फ आधा लीटर गरम पानी ग्रहण करते हैं वह भी सूर्योदय से 48 मिनट बाद और सूर्यास्त के पूर्व।
आम आदमी के लिए इस तरह का तप करना तो दूर, सोचने पर भी रोंगटे खड़े हो जाते हैं कि कोई संत व्यक्ति स्वाद का अनुराग छोड़कर इतना ‘विरागी’ कैसे हो सकता है। इतने लंबे उपवास के बाद उनका शरीर दुर्बल जान पड़ता है, लेकिन चेहरे का तेज बढ़ता ही गया है।
ऐसे में व्यक्ति की मृत्यु अलग-अलग समय में हो सकती है
भोपाल के गांधी मेडिकल कॉलेज में एंडोक्राइनोलॉजी डिपार्टमेंट के एसोसिएट प्रोफेसर डॉ. मनुज शर्मा ने बताया खाना न लेते हुए सिर्फ पानी पर व्यक्ति 30 दिनों में काफी कमजोर महसूस करने लगता है। 45 से 70 दिनों में उसकी मौत होने की आशंका होती है। मृत्यु हर व्यक्ति में अलग-अलग समय में हो सकती है। ये इस बात पर निर्भर करती है कि उस व्यक्ति की उम्र कितनी है, जब उस व्यक्ति ने खाना बंद किया तो उस समय वजन कितना था। पानी कितना ले रहे हैं। हाइड्रेशन लेवल कितना मेंटेंन है। फीमेल ज्यादा सर्वाइव कर पाती हैं। बच्चे सबसे जल्दी प्रभावित हो जाते हैं।
हमारे शरीर के अंदर एक काउंटर रेगुलेटरी सिस्टम होता है। काउंटर रेगुलेशन का मतलब होता है कि जब भी शरीर पर विपत्ति का समय आएगा, मान लीजिए कोई व्यक्ति बीमार है और उसे खाना नहीं मिल पा रहा है किसी वजह से तो हमारे शरीर के अंदर ग्लूकोज सप्लाई का एक सिस्टम होता है। हमारे शरीर में ऐसे हार्मोन्स और एंजाइम्स होते हैं जिनका काम ही यही है कि ऐसी परिस्थिति में ग्लूकोज की सप्लाई को निरंतर जारी रखना। भले ही खाना न मिल रहा हो। हमारे जो स्टोर हैं जो सामान्यत: मसल्स के तौर पर होता है वो कन्वर्ट हो जाता है प्रोटीन में। ये कन्वर्ट हो जाता है कार्बोहाइड्रेड में। ये काम ग्लूकोज बनाने का भगवान ने दिया है किडनी और लिवर को।
किडनी और लिवर हमारे फैट और प्रोटीन को खत्म करके ग्लूकोज की सप्लाई जारी रखते हैं। इस प्रक्रिया से ग्लूकोज की सप्लाई बंद होने पर ग्लूकोनियोजेनेसिस की प्रक्रिया शुरू हो जाती है। इससे भी ग्लूकोज की सप्लाई बहाल रहती है, लेकिन इस तरह भी इंसान डेढ़ दो महीने तक ही जिंदा रह सकता है।